ซีไอเอ็มบีไทยลดไซส์สินเชื่อโต10%
ซีไอเอ็มบี ไทย ลดการเติบโตสินเชื่อเหลือปีละ 10% หลังเศรษฐกิจยังไม่แน่นอน
26 ต.ค. 2558

ซีไอเอ็มบี ไทย ลดการเติบโตสินเชื่อเหลือปีละ 10% หลังเศรษฐกิจยังไม่แน่นอน
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า ทิศทางธุรกิจของธนาคารในปี 2559 ตั้งเป้าการเติบโตของสินเชื่อไว้ที่ 10% เนื่องจากภาวะเศรษฐกิจยังมีแนวโน้มซบเซาต่อเนื่อง มีความเสี่ยงต่อคุณภาพหนี้ต่อไปอีกปีหนึ่ง อีกทั้งอัตราดอกเบี้ยนโยบายคาดว่าจะทรงตัวในระดับต่ำ ส่งผลให้ส่วนต่างอัตราดอกเบี้ยสุทธิ (นิม) เพิ่มขึ้นได้ยาก จึงไม่เน้นการขยายสินเชื่อสูงๆ เหมือน 2-3 ปีที่ผ่านมา โดยเบนเป้าหมายไปมุ่งเน้นรายได้ที่ไม่ใช่ดอกเบี้ยหรือค่าธรรมเนียมมากขึ้น
สำหรับรายได้ค่าธรรมเนียมมีแนวโน้มเติบโตได้ดีจาก 3 ส่วน คือ สายงานบริหารเงิน สายงานวาณิชธนกิจของลูกค้ารายใหญ่ที่ยังมีอีกหลายดีลในปีหน้า ทั้งการนำบริษัทเข้าตลาดหลักทรัพย์อีก 4-5 ราย รวมทั้งเป็นที่ปรึกษาซื้อและควบรวมกิจการ ขณะที่สายงานรายย่อยยังสร้างรายได้ค่าธรรมเนียมที่โดดเด่นจากการขายผลิตภัณฑ์การลงทุน ซึ่งได้รับความนิยมมากจากลูกค้าที่มองหาผลตอบแทนสูงกว่าเงินฝาก และการขายประกันผ่านธนาคาร (แบงก์แอสชัวรันส์) ที่เพิ่มขึ้นเกือบ 10%
ทั้งนี้ แผนธุรกิจในปีหน้าจึงสอดคล้องไปกับเป้าหมายค่าธรรมเนียม โดยในสายงานรายย่อยจะปรับการให้บริการของสาขาเป็นที่ปรึกษาลูกค้าเพื่อบริหารความมั่งคั่ง มีผลิตภัณฑ์การลงทุนใหม่ๆ ตอบสนองความต้องการ ซึ่งธนาคารมีการพัฒนาผลิตภัณฑ์ที่ตอบโจทย์ผลตอบแทนแก่ลูกค้าควบคู่กับการให้ความรู้ด้านความเสี่ยง ส่วนสายงานธุรกิจรายใหญ่ยังให้ความสำคัญกับวาณิชธนกิจและบริหารเงินเช่นเดิม ปัจจุบันสัดส่วนรายได้ค่าธรรมเนียมอยู่ที่ 30-35% ของรายได้รวม คาดว่าใน 2-3 ปีข้างหน้า สัดส่วนจะเพิ่มขึ้นเป็น 40%
ด้านทิศทางการปล่อยสินเชื่อในระยะต่อไปของธนาคารวางเป้าหมายเติบโตเฉลี่ย 10% ต่อปี เนื่องจากในช่วง 4-5 ปีที่ผ่านมาสินเชื่อเติบโตเร็วมาก เห็นได้จากธนาคารมีพอร์ตสินเชื่อรวมเพิ่มขึ้นจาก 8 หมื่นล้านบาท เป็น 2 แสนล้านบาท เมื่อรวมสินทรัพย์ทั้งหมดแล้วเกือบ 3 แสนล้านบาท ซึ่งขนาดสินทรัพย์มีความเหมาะสมแล้ว ไม่จำเป็นต้องใช้แผนเชิงรุกอย่างที่ผ่านมา เพียงแค่บริหารให้เติบโตมากกว่าระบบเล็กน้อย และดูแลคุณภาพลูกหนี้ให้ดี
อย่างไรก็ดี การขยายสินเชื่อในปีหน้าเน้นรายใหญ่และรายย่อย โดยสินเชื่อรายใหญ่แม้ว่าจะมีทางเลือกระดมทุนมากในภาวะที่ลูกค้ามีหนี้ต่างประเทศต่ำและดอกเบี้ยต่ำ แต่ยังเห็นโอกาสปล่อยเพิ่มขึ้นจากการซื้อและควบรวมกิจการ ส่วนสินเชื่อรายย่อยยังคงเน้นสินเชื่อบ้านตามกลยุทธ์ขยายฐานลูกค้า ขณะที่สินเชื่อเอสเอ็มอียังขยายอยู่แต่ลดความร้อนแรงลงจากที่เคยเติบโต 20% ขณะนี้สินเชื่อรายใหญ่มีสัดส่วน 30% เอสเอ็มอี 30% และรายย่อย 40%